Pitsan tilaajat kokivat melkoisen yllätyksen avatessaan pitsalaatikon.Vantaalaisperheeseen tilattiin kaksi pitsaa kotiin toimitettavaksi tiistai-iltana.

Pienen odottelun jälkeen kuljettaja toi tilatut pitsat, mutta jättikin erehdyksessä kahden sijasta kolme pitsalaatikkoa.

Kun tilaajat avasivat ylimääräisen laatikon, heitä kohtasi aikamoinen yllätys, sillä laatikon sisältä löytyi pitsan lisäksi pieni muovipussi. Pussissa oli vähäinen määrä valkoista jauhetta.

Ruokailijat aavistivat, ettei kyse ole ainakaan tavanomaisesta pitsan mausteesta ja ottivat valveutuneina kansalaisina yhteyttä poliisiin.

Rikoskomisario Teemu Aittamaa Itä-Uudenmaan poliisista vahvistaa, että pussissa ollut jauhe osoittautui amfetamiiniksi.

– Sitä oli noin yhden käyttöannoksen verran, hän sanoo.

Väärään paikkaan

Poliisin mukaan amfetamiinipussin sisältänyt pitsalaatikko oli tarkoitettu toiseen osoitteeseen, mutta laatikko joutui epähuomiossa vantaalaisperheelle.

– Pitsat tuoneella kuljettajalla ei ollut amfetamiinipussista mitään tietoa eikä häntä epäillä asiassa. Hän vain sattui vahingossa toimittamaan kyseisen pitsalaatikon väärään paikkaan, Aittamaa sanoo.

Poliisin mukaan näyttää siltä, että kyse on yksittäistapauksesta, sillä muusta ei ole tutkinnassa saatu viitteitä.

Poliisi tutkii juttua huumausainerikoksena. Tutkinnan aikana kolmea henkilöä on kuultu epäiltyinä.

Poliisi pitää pitsaepisodia hyvin poikkeuksellisena.

– Kyllä tämä on ainutlaatuinen juttu, sen verran erikoisia ja väkeviä mausteita pitsapakkauksessa oli mukana. Ei ainakaan meille ole koskaan aikaisemmin tullut vastaavanlaista juttua tutkintaan, Aittamaa sanoo.